Borkenin sijainti Borkenin piirikunnassa. Pienemmässä kuvassa piirikunnan sijainti Nordrhein-Westfalenin osavaltiossa.
**Borken** on kaupunki Nordrhein-Westfalenin osavaltiossa läntisessä Saksassa. Sen historia alkaa Kaarle Suuren valtakaudelta ja se on Borkenin piirikunnan hallintokeskus.

Maantiede
---------

Borken sijaitsee Westfalenin alangolla Nordrhein-Westfalenin luoteisosassa noin 70 kilometriä Düsseldorfista pohjoiseen, 55 kilometriä Münsteristä länsilounaaseen ja 150 kilometriä Amsterdamista kaakkoon. Etäisyys Hampurista on noin 285 kilometriä lounaaseen, maanteitse noin 355 kilometriä.

Nykyinen Borken syntyi 1969, jolloin siihen liitettiin Gemen / Kirchspiel Gemen, Weseke, Borkenwirthe, Grütlohn, Hoxfeld, Rhedebrügge, Westenborken ja Marbeck. Väestön painopiste on kanta-Borkenissa ja Gemenissä, jotka sijaitsevat kaupungin itäosassa toisiinsa kiinnikasvaneina.

Historia
--------

Burg Gemen
Borken sai kaupunkioikeudet 1220-luvulla piispa Dietrich von Isenbergilta. Oikeudet saadakseen paikkakunta oli kehittynyt ja kasvanut jo pitkään ja sen arkkitehtonisena keskipisteenä oli kirkko, jonka historia ulottuu vuoteen 800. Kaupunki ympäröitiin muurilla myöhäiskeskiaikana. Muurista on säilynyt pieniä osia. 1800-luvun alussa kaupunki kuului muun muassa Fürstentum Salm -nimiseen ruhtinaskuntaan, joka perustettiin 1802 ja lakkautettiin 1811. Preussiin Borken liitettiin 1815.

Toisen maailmansodan aikana Borkenin historiallinen keskusta kärsi huomattavia pommitusvaurioita. Sitä saneerattiin 1970-luvulla.

Borkenin historiallista arkkitehtuuria edustaa muun muassa romaaninen kirkko St. Remigius, joka rakennettiin vuoden 1160 tienoilla vanhan puukirkon tilalle. St. Remigiusin tornin korkeus on 76 metriä. Barokkia edustava St. Johannes valmistui 1649. Historiallisia kotiseututaloja (Heimathaus) on lukuisia. Gemenin osa-alue ei ollut koskaan virallisesti kaupunki, mutta se on arkkitehtuuriltaan varsin urbaani. Gemenissä sijaitsee muun muassa vesilinna Burg Gemen, joka ilmestyy aikakirjoihin 1200-luvulla.

Talous ja liikenne
------------------

Borkenin logistinen sijainti on edullinen. Elinkeinorakenne nojautuu palveluammatteihin ja teollisuuteen. Borkenin rautatieasema, Bahnhof Borken (Westf), sijaitsee rataosuudella Winterswijk–Gelsenkirchen-Bismarck. Moottoritie BAB 3 kulkee kaupungin lounaispuolitse ja BAB 31 itäpuolitse. Moottoriteitä yhdistää Borkenin halki kulkeva Bundesstraße 67.

Lähteet
-------

1. ↑  Bevölkerungsstand nach Geschlecht - Gemeinden - Monat (ab 2000) *Landesdatenbank.nrw.de*. Information und Technik Nordrhein-Westfalen Statistisches Landesamt.  (saksaksi)
2. ↑  Entfernung von Borken nach\_ *Luftlinie.org*. Viitattu 31.5.2022. (saksaksi)
3. 1 2  Borken im Mittelalter *Borkener-heimatverein.de*. Heimatverein Borken e.V.. Viitattu 31.5.2022. (saksaksi)
4. ↑  Sehenswertes *Borken.de*.  Arkistoitu 28.5.2022. Viitattu 31.5.2022. (saksaksi)
5. ↑  Wirtschaft *Borken.de*. Viitattu 31.5.2022. (saksaksi)
6. ↑  Lage und Infrastruktur *Borken.de*. Viitattu 31.5.2022. (saksaksi)

Aiheesta muualla
----------------

* Borken, Nordrhein-Westfalen, Saksa — Sunrise, Sunset, and Daylength

CommonsCommons
Wikimedia Commonsissa on kuvia tai muita tiedostoja aiheesta **Borken**.
Käännös suomeksiKäännös suomeksi Tämä artikkeli tai sen osa on käännetty tai siihen on haettu tietoja muunkielisen Wikipedian artikkelista.   
Alkuperäinen artikkeli: de:Borken 

|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* VIAF

 |
|  |
| Kansalliset | 
* Saksa
* Israel
* Yhdysvallat

 |
|  |
| Maantieteelliset | 
* MusicBrainz area

 |

 |